Nem nő a megújuló energia aránya
Tizenegy európai ország már elérte a 2020-as célt, az elmúlt évek alapján Magyarországnak nem fog sikerülni.
Nem nőtt a megújuló energia aránya Magyarországon 2013 és 2014 között, így a zöld­energia a teljes hazai energiafelhasználás 9,5 százalékát tette ki – derült ki az Eurostat legfrissebb adataiból. Ezzel az eredménnyel még a 2012-es szintet sem érjük el, mivel akkor egy tizeddel magasabb, 9,6 százalék volt a mutató.
Az Európai Unióban 2014-ben egy százalékkal, 16 százalékra emelkedett a megújulók aránya. Magyarországon kívül csak három országban nem történt javulás: Bulgáriában 1, Szlovéniában 0,6, Horvátországban 0,2 százalékkal romlottak az adatok. A zöld energiaforrásokra való minél gyorsabb átállás nemcsak a klímaváltozás, a környezetvédelem és a fenntarthatóság miatt sürgető ügy, hanem azért is, mert az Európai Bizottság 2020-ig 20 százalékos részarányt irányzott elő a megújulókra. Ez a hányad az egész unióra vonatkozik, tagállamonként eltérőek a célszámok.
Magyarországnak 13 százalékos arányt kell elérnie. Eddig 11 ország teljesítette a célt – beleértve a nem EU-ta Izlandot és Norvégiát –, és köztük van az arány csökkenése miatt fent említett Bulgária és Horvátország is. Az unióban Svédországban a legmagasabb, csaknem 53 százalék a megújuló energiaforrások részesedése, majd Finnország és Lettország következik 39-39 százalékkal. A legkisebb mértékben Hollandiában (5,5 százalék), az Egyesült Királyságban (7 százalék) és Belgiumban (8 százalék) használnak zöldenergiát. A 9,5 százalékos magyar eredmény hátulról a 4. helyre volt elég.